Document ID: 32004R0668

Uredba Komisije (ES) št. 668/2004
z dne 10. marca 2004
o spremembi nekaterih prilog k Uredbi (ES) št. 1774/2002 Evropskega parlamenta in Sveta glede uvoza iz tretjih držav živalskih stranskih proizvodov
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1774/2002 Evropskega parlamenta in Sveta z dne 3. oktobra 2002 o določitvi zdravstvenih pravil za živalske stranske proizvode, ki niso namenjeni prehrani ljudi [1], kakor je bila nazadnje spremenjena z Uredbo Komisije (ES) št. 808/2003 [2], in zlasti drugega odstavka člena 28, člena 29(3) in člena 32(1),
ob upoštevanju naslednjega:
(1) Uredba (ES) št. 1774/2002 določa, da je nekatere predelane proizvode, ki se smejo uporabljati kot sestavine hrane za hišne živali, pasjih žvečilk in tehničnih izdelkov dovoljeno uvažati v Skupnost pod pogojem, da izpolnjujejo ustrezne zahteve iz navedene uredbe.
(2) Po mnenju Znanstvenega vodstvenega odbora z dne 10. in 11. maja 2001 o varnosti kolagena je primerno predpisati posebne higienske pogoje za predelavo in trženje kolagena, ki ga je dovoljeno uporabljati kot sestavino krme. Ustrezno je treba spremeniti Prilogo VII k Uredbi (ES) št. 1774/2002, o posebnih higienskih zahtevah za predelavo in dajanje na trg predelanih živalskih beljakovin in drugih predelanih proizvodov, ki bi se lahko uporabili kot sestavine.
(3) V Prilogi VIII k Uredbi (ES) št. 1774/2002 so podrobno določene zahteve za dajanje na trg hrane za hišne živali, pasjih žvečilk in tehničnih izdelkov. To prilogo je treba spremeniti zaradi uvedbe nekaterih tehničnih sprememb, zahtev glede označevanja iz člena 28 navedene uredbe hrane za hišne živali, pridobljene iz živali, zdravljenih z določenimi snovmi, in za razjasnitev uvoznih zahtev za maščobne derivate ter določene predelane proizvode, povezane s proizvodnjo hrane za hišne živali, poimenovane "aromatična drobovina". Prilogo VIII je zato treba ustrezno spremeniti.
(4) Priloga X k Uredbi (ES) št. 1774/2002 podrobno opisuje vzorčno zdravstveno spričevalo za uvoz iz tretjih držav nekaterih živalskih stranskih proizvodov in proizvodov, pridobljenih iz njih. Treba je spremeniti navedeno prilogo za uvedbo dodatnih vzorcev uvoznih spričeval ter ponoven pregled obstoječih vzorcev, da bi uvedli nekatere tehnične spremembe, vključno s pogoji zdravstvenega varstva živali. Prilogo X je zato treba ustrezno spremeniti.
(5) Priloga XI k Uredbi (ES) št. 1774/2002 določa sezname tretjih držav, iz katerih lahko države članice dovolijo uvoz živalskih stranskih proizvodov, ki niso namenjeni prehrani ljudi. V korist preglednosti zakonodaje Skupnosti je treba v bližnji prihodnosti te sezname prečistiti in združiti s seznami držav, iz katerih je državam članicam dovoljeno uvažati proizvode različnih živalskih vrst, ki so že uveljavljene v zakonodaji Skupnosti za namene javnozdravstvenega varstva in zdravstvenega varstva živali. Medtem je primerno pojasniti in posodobiti napotila v Prilogi XI na navedene sezname, in ustrezno spremeniti Prilogo XI.
(6) Ukrepi, predvideni s to uredbo, so v skladu z mnenjem Stalnega odbora za prehransko verigo in zdravstveno varstvo živali -
SPREJELA NASLEDNJO UREDBO:
Člen 1
Spremembe Uredbe (ES) št. 1774/2002
Priloge I, VII, VIII, X in XI k Uredbi (ES) št. 1774/2002 se spremenijo v skladu s Prilogo k tej uredbi.
Člen 2
Začetek veljavnosti in uporaba
Ta uredba začne veljati tretji dan po objavi v Uradnem listu Evropske unije.
Uporablja se od 1. maja 2004.
Ta uredba je v celoti zavezujoča in se neposredno uporablja v vseh državah članicah.
V Bruslju, 10. marca 2004

Labels: 17
5
0
3
6